Kaapstad wil vraghawe na Saldanha verskuifDie Kaapstadse vraghawe. (Foto: Google maps) Die stad Kaapstad wil hê die regering moet ŉ versoek oorweeg om die Kaapstadse vraghawe, waar skeepsvraghouers tans aan die hang van Tafelberg gestoor word, na Saldanha te skuif. Laasgenoemde is sowat 134 kilometer noord van die Kaapstadse hawe. Die stad voer aan dat die woeste Kaapse winde dit soms moeilik maak om vrag by die Kaapstadse hawe te skuif en belemmer só die groei van die plaaslike ekonomie. “Kaapstad is sinoniem met die Suidooster wat soms vir dae aaneen stormsterk waai. Wat baie mense egter nie besef nie is dat dié winde ŉ aansienlike impak of Kaapstad se kommersiële lewe het,” lui ŉ verklaring deur die stad. “In die afgelope maande het sterk winde skepe verhoed om in die vraghawe vas te meer. Dié skepe het Kaapstad toe sommer heeltemal vermy, wat ŉ vertraging in die invoer en uitvoer van produkte van en na die Wes-Kaap tot gevolg gehad het.” Luidens die verklaring het verskepingsondernemings wat afhanklik is van die skeepvaartbedryf vir hul inkomste, gevolglik aansienlike finansiële verliese gelei. Die stad Kaapstad wil die vraghawe na Saldanha skuif. (Foto: Google maps) Die Stad sê weens klimaatverandering kan Kaapstad boonop binnekort meer gereeld en sterker suidooste winde ervaar. “Die oorspronklike hawe is gebou in die deel van Tafelbaai wat die meeste beskut is teen stormwinde. Die vraghawe is egter later as ŉ verlenging van die hawe gebou en dié deel van die hawe is erg blootgestel aan die Suidooster.” Daarom het die stad ŉ vergadering met die nasionale haweowerheid aangevra om ŉ voorstel van die stad Kaapstad te oorweeg om die vraghawe te skuif,” lui ŉ verklaring deur die stad Kaapstad. Luidens dié verklaring het Saldanha reeds ŉ nywerheidontwikkelingsone, en is daar nóg so ŉ sone om die draai by Atlantis. “Só ŉ skuif sal aansienlike voordele inhou vir plaaslike gemeenskappe, sakeondernemings en werkskepping in dié gebied.”